***ДИНАМИКА И ТЕНДЕНЦИИ НА ИЗНОСА/ИЗПРАЩАНЕТО И ВНОСА/ПРИСТИГАНЕТО НА ДЪРВА ЗА ГОРЕНЕ И НЕОБРАБОТЕН ДЪРВЕН МАТЕРИАЛ ПО КОДОВЕ ОТ КОМБИНИРАНАТА НОМЕНКЛАТУРА (КН) НА НАЦИОНАЛНИЯ СТАТИСТИЧЕСКИ ИНСТИТУТ ( НСИ) ОБЩО ПО ДВАТА КАНАЛА -ИНТРАСТАТ И ЕКСТРАСТАТ ЗА ПЕРИОДА ОТ 2008 Г. ДО 2023 Г.***

На база предоставени данни от Националния статистически институт (НСИ) е направен анализ за динамиката и тенденциите на износа/изпращането и вноса/пристигането на дървени материали, който обхваща периода от 2008 г. до 2023 г. Данните са представени в графичен вид, съответно за изнесените/изпратените и внесените/пристигналите количества дървени материали общо по **Раздел 44** „Д*ървен материал и изделия от дървен материал….”* от Комбинираната номенклатура (КН) и e ориентиран предимно върху износа/изпращането и вноса/пристигането на: **дървата за горене** *(код 4401)* и **необработен дървен материал** (*код 4403* и общо за двата кода *(код 4401+код 4403),* по двата канала: Интрастат - вътрешно общностни сделки и Екстрастат - сделки/доставки към трети страни, извън ЕС.

***Износ/изпращане на дърва за горене по код 4401, необработен дървен материал по код 4403 от КН и общо по двата кода (код 4401+код 4403) по години за периода от 2008 г. до 2023 г.***

Проследявайки динамиката на изнесените/изпратените количества дървени материали за периода от 2008 г. до 2014 г., се констатира нарастваща тенденция и по двата кода: *код 4401* и *код 4403*, съответно и общо за двата кода.

***фиг. 1. Динамика на износа/изпращането на дървени материали по код 4401, код 4403 и общо за двата кода в тон по години за периода от 2008 г. до 2023 г. включително.***

Сравнявайки количествата на изнесените/изпратените дървени материали през 2014 г. с количествата за 2008 г., се констатира следното:

1. Износът/изпращането на дървени материали общо по двата кода (*4401* + *4403*) през 2014 г. нараства над 3,41 пъти спрямо 2008 г.;

2.Износът/изпращането на дървата за горене *код 4401* през 2014 г. нараства с над 611 хил. тона спрямо 2008 г. или над 6,60 пъти;

3. Износът/изпращането на необработен дървен материал *код 4403* през 2014 г. нараства с над 246 хил. тона спрямо 2008 г., което е близо двукратно увеличение.

**През 2014 г. е налице пик при изнесените/изпратените количества дърва за горене (код 4401) и необработен дървен материал (код 4403) и общото количеството по двата кода, като най-голямо увеличение е отчетено при дървата за горене.**

В тази връзка министърът на земеделието, храните и горите със заповед от м. март 2015 г. забранява за срок от три месеца износа на дървени материали с определени кодове от КН на ЕС, като през м. юни забраната е удължена. Тъй като тази забрана е в нарушение на принципите на Договора за функциониране на Европейския съюз за свободно движение на стоки в рамките на съюза, както и на редица двустранни споразумения с трети страни за свободна търговия, същата фактически е отменена с приемането на Закона за изменение и допълнение на Закона за горите, като същия е обнародван в Държавен вестник, бр. 60 от 7 август 2015 г.

От фиг. 1 е видно, че **за периода от 2014 г. до 2023 г.** е налице **намаляващ тренд** в количествата на изнесените/изпратените дървени материали и по двата кода – 4401 и 4403.

Най-драстично е намалението при необработените дървени материали *код 4403,* като още през 2015 г. тяхното количество намалява близо 2,5 пъти спрямо отчетените пикове през 2014 г. Всяка следваща година изнесеното количество необработен дървен материал намалява, като през 2023 г. намалението е с над 482 хил. тона, или близо 44 пъти спрямо 2014 г.

При дървата за горене по *код 4401* се констатира по-плавно намаляване на изнесените количества, като през 2023 г. намалението спрямо 2014 г. е близо 4,8 пъти.

Изнесените количества дървени материали общо по двата кода през 2023 г. намаляват с 7,5 пъти спрямо 2014 г.

***Внос/пристигане на дърва за горене и необработен дървен материал по години за периода от 2008 г. до 2023 г.***

***Фиг. 2. Динамика на вноса/пристигането на дървени материали по код 4401, код 4403 и общо за двата кода (код 4401 + код 4403) в тон по години за периода от 2008 г. до 2023 г. вкл.***

От фиг. 2 е видно, че:

Проследявайки динамиката на внесените/пристигналите количества дървени материали по двата кода: *код 4401* и *код 4403* и общо се констатира следното:

1. За периода от 2008 г. до 2018 г. няма ясно изразена тенденция на внесените/пристигналите количества дървени материали и варират от 32 539 тона за 2010 г. до 74 182 тона за 2012 г. или средногодишното за този период е малко над 61 хил. тона.

2. Сравнявайки количествата внесени/пристигнали дървени материали поотделно и общо за двата кода за периода от 2018 г. до 2022 г. се констатира **нарастваща тенденция**. Внесените/пристигналите количества дървени материали през 2022 г. са близо 3,7 пъти повече спрямо 2018 г.

3. През 2023 г. вносът на дървени материали намалява спрямо 2022 г., както следва:

* общо по двата кода количеството намалява с над 101 хил. тона (45,12 %);
* по *код 4401* намалението е с над 85 хил. тона (50,01 %);
* по *код* *4403* намалението е с над 16 хил. тона (29,65 %).

***Сравнение на количествата изнесени/изпратени с внесените/пристигналите дървени материали, за периода от 2008 г. до 2023 г.***

*Сравнение внос/износ по код 4403.*

***Фиг. 3. Сравнение на количествата на внесените/пристигналите с тези на изнесените/изпратените дървени материали общо по код 4403 в тон по години за периода от 2008 г. до 2023 г. вкл.***

Съгласно данните на фиг.3, е видно, че през 2022 г. и 2023 г. **вносът на необработен дървен материал по код 4403 надхвърля многократно износа** по същия код, както следва:

1. През 2022 г. изнесеният необработен дървен материал е 20 112 тона, а внесеният - 54 050 тона ,т.е. вносът е 2,6 пъти повече от износа;

2. През 2023 г. количеството на изнесения дървен материал е 11 322 тона, а внесеният е 38 027 тона т.е. вносът е 3,4 пъти повече от износа.

*Сравнение внос/износ общо по двата кода (4401+4403.*

***Фиг. 4. Сравнение на количествата на внесените/пристигналите с тези на изнесените/изпратените дървени материали общо за двата кода (4401 + 4403) в тон и в %, по години за периода от 2008 г. до 2023 г. вкл.***

1. За периода от 2008 г. до 2018 г. Сравнявайки обемите на изнесените/изпратените дървени материали по съответните кодове и по години с внесените/пристигналите по същите кодове е видно, че количествата на внесените/пристигналите дървени материали са значително по-ниски от тези на изнесените/изпратените.

2. Внесените/пристигналите дървени материали общо по двата кода (*4401+4403*)през 2008 г. са 154 756 тона и представляват 43,45 % от изнесените - 356 207 тона. Всяка следваща година това съотношение намалява драстично и през 2014 г., когато са отчетени най-високите стойности за износ, процентното съотношение на вноса спрямо износа по двата кода достига 3,73 % - внесени са 45 339 тона, а са изнесени 1 214 574 тона т.е. вносът общо по двата кода е почти 27 пъти по-малък;

3. През 2022 г. количествата на внесените/пристигналите дървени материали общо по двата кода са почти изравнени с тези на изнесените/изпратените - износът е 225 398 тона, а вносът е 225 032 тона.

3. През 2023 г. е отчетен лек превес при изнесените/изпратените количества дървени материали общо по двата кода, като са изнесени 162 534 тона, а са внесени 123 500 тона.

Отчетените през 2022 г. и 2023 г. близки стойности на изнесените/изпратените) и внесените/пристигналите количества дървени материали общо по двата кода (*4401*+*4403*) се дължи на отчетения след 2014 г. драстичен спад при износа (над 7,5 пъти намалява износа през 2023 г. спрямо 2014 г.). В резултат на спада количествата на изнесените/изпратените дървени материали са достигнали значително по-ниски стойности през последните няколко години. Процентното съотношение на **внесените спрямо изнесените** количества дървени материали за последните две години е: 99,94 % за 2022 г. и 75,98 % за 2023 г.

***Процентно съотношение между изнесените/изпратените дървени материали и общия добив на обла лежаща дървесина в пл. куб. м.***

От представените по-долу данни на фиг. 5 е видно, че процентното съотношение на изнесената дървесина по двата кода спрямо действителното количество добита дървесина (обла лежаща маса) намалява от 11,14 % през 2017 г. на 3,55 % през 2023 г.

***Фиг. 5. Динамика на количествата изнесени/изпратени, внесени/получени дървени материали общо за двата кода (код 4401 + код 4403) в пл. куб. м., количества добита дървесина и процентно съотношение на износа и вноса спрямо общия обем добита дървесинна, по години за периода от 2017 г.-2023 г.***

**От гореизложеното може да се обобщи следното:**

1. За периода 2008 г. – 2014 г. е очертана **нарастваща тенденция** на изнесената/изпратената дървесина и по двата кода - *4401* и *4403*, като при дървата за горене увеличението енад 6,6 пъти*.*

2. За периода 2014 г. – 2023 г. има **намаляващ тенденция** при изнесените/изпратените количества дървесина по двата кода - близо 7,5 пъти, като при облите дървени материали намалението е близо 44 пъти.

3. За периода от 2008 г. до 2018 г. след известен спад в началото на периода на внесените/пристигналите количества дървесина по двата кода, от 2018 г. започва слаба тенденция на увеличение, което достига своя пик през 2022 г. (225 хил. тона), но през 2023 г. обемът отново спада под нивото на 2008 г. Средногодишният внос за посочения период представлява около 8,9 % от средногодишния износ на дървесина за този период.

5. През 2022 г. и 2023 г. количествата на внесените/пристигналите дървени материали общо по двата кода са почти изравнени с тези на изнесените/изпратените.

6. Делът на изнесените/изпратените дървени материали, спрямо общото количество добита дървесина от горски територии (обла лежаща) в пл. куб. м. е сравнително малък, като през последните няколко години съотношението непрекъснато намалява и за 2023 г. е едва 3,6 %.

7. Обемът на средногодишния внос е 2,16 % от обема на средногодишния добив на дървесина от горски територии за разглеждания период.